Cul finî dal Istât al torne a sdrondenâ lis campagnis furlanis il rock ribel dai Parafangos: i cuatri amîs «Sglavinâts e imberlâts come doi parafangos tonâts».
Intune epoche dulà che i tocs dai discs a sunin ducj compagns, i Parafangos, dal 2002 a cumò, a rapresentin ancjemò la ribelion cuintri chê che e je la tradizion musicâl furlane. Tancj dai lôr tocs a àn fat la storie e i plui preseâts a son: Cence plui colôr e No tu sâs ce che tu mangjis, Eva, Slargje ben, El viaç e par finî Uomo terribile, la uniche cover e l’unic toc cjantât par talian, un funky dai agns ’60 che al fâs simpri movi la int! I lôr concierts a son spetacui che a durin dôs oris, cun proiezions video, senografie, musiche fuartonone e tante ligrie. «No si viodìn propit come “rocker maledets”». O volevin cjantâ par furlan cence sunâ folk, o cence scugnî striçâ il voli ae tradizion. «Cuant che o vin scomençât, tal 2002, ben pôcs grups a vevin cjapade cheste strade prin di nô (Inzirli tal punk, DLH Posse tal hip hop, e pôcs altris). Al inizi e je stade dure fâsi cjapâ seriementri, parcè che un grup che al sunave rock e hard rock par furlan al someave une barzalete. Cumò invezit dut chest nol è plui cussì stramp e un piçul merit al è ancje nestri. O savìn ben che se o vessin metût dentri une armoniche chi, un violin là, magari o saressin stâts plui “vendibii” ator pal Friûl, ma no jere la nestre vene».
Il lôr ultin album, jessût tal Novembar dal 2015 al è Alc e Ce. Il titul, come che nus contin, «al è vignût fûr adun cu lis cjançons. Di fat “alc e ce” al sunave ben e ancje i tocs a sunavin ben, e il titul al deventave simpri plui apropriât. Dispès si dîs “al è alc e ce” fevelant dal mangjâ, e nô o sin ducj amants de buine taule».
De vitorie dal Premi Friûl, tal 2004, il grup al è cressût ancje dal pont di viste musicâl: «cuant che tu scomencis tu varessis voie di meti dut il mont in ogni cjançon, mil cambis, mil riferiments. Planc a planc però tu tachis a curâ un tic di plui la identitât di ogni cjançon, e tu ti acuarzis che a voltis “di mancul al è di plui”, come che a disin i inglês».
Ducj i tocs dai Parafangos a contin une storie divierse: «Une sere o fasevin provis, e al rive un messaç anonim tal telefonìn di Luca: “Felicemente è nato Mario!” Ce podevial fâ Luca? Al à dit “content lui!”. Di chi o sin lâts indenant a sunâ. Cussì e je nassude la cjançon Content Lui. Slargje ben, al è il nestri prin video (lait a viodilu su Youtube!), al conte di Gigetto, che al jere il gjat di une nestre amie: puarin, al jere vecjo e vuarp e al faseve i bisugns un pôc dulà che al capitave, ancje sore dal liet. Il paron i diseve “mi racomandi, Gigetto, slargje ben eh!”. In te cjançon cheste storie a je deventade la parodie di un ciert gjenar di int». Dispès i tocs dai Parafangos a cjantin dai nemâi come metafore de int.
Il lôr ultin album Alc e Ce al ten dentri 12 tocs, cetant strambalâts, ironics e fuartonons.
«Par comprâ il disc si “scugnarà” vignî ai nestris concierts! No stait a pierdi il nestri bancut dal merchandising: tra maiutis, grumâi e gadgets. Un “Alc e Ce” insome» Par savê di plui sui Parafangos e i lôr concierts, tignît di voli la pagjine Facebook o scrivêt a parafangosofficial@gmail.com. ❚
✒ Moira Pezzetta
Ridi, cjantâ e rock’n roll cui Parafangos............
Cul finî dal Istât al torne a sdrondenâ lis campagnis furlanis il rock ribel dai Parafangos: i cuatri amîs «Sglavinâts e imberlâts come doi parafangos tonâts».
fur_Latn fur_Latn fur_Latn fur_Latn fur_Latn fur_Latn fur_Latn gla_Latn fur_Latn fur_Latn